作者：刘克庄
词牌/韵律：沁园春

paragraphs: 剥啄谁欤，户外一宾，布衣麻鞋。
有舌端雄辨，机锋破的，袖中行卷，锦绣成堆。
阍启上宾，侬观诸老，个主人公喜挽推。
怎奈向，今十分衰飒，非昔形骸。
阍言宾怒如雷。
因底事朱门晏未开。
假使汝主公，做他将相，懒迎揖客，紧闭翘材。
病叟惭惶，尊官宁耐，待铁拐先生旋出来。
宾性急，怀生毛名纸，兴尽而回。